als_Latn dik_Latn sag_Latn
Prishtinë, 5 maj 2014 – Përderisa, Petar Miletiq, nënkryetar i Kuvendit të Kosovës nga komuniteti serb, nga partia SLS, këmbëngul se nuk do të votojnë Forcat e Armatosura të Kosovës, nëse nuk vazhdohet mandati për vendet e rezervuara, partitë politike shqiptare në Kuvend, kanë deklaruar se deri nesër do të gjendet zgjidhje me qëllim që të arrihet formimi i Forcave të Armatosura. Ata kanë thënë se nuk pranon asnjë kushtëzim.
Propozimin për shtyrjen për nesër për këtë pikë të rendit të ditës, erdhi nga Grupi Parlamentar të PDK-së, dhe u përkrah nga Grupet tjera parlamentare.
Por, nënkryetari i Kuvendit të Kosovës nga komuniteti serb, Petar Miletiq këmbëngul në vazhdimin e mandatit për vendet e rezervuara, për qëllim të integrimit të plotë të komunitetit serb nga veriu.
“Nuk e di se çfarë do të mund të ndodhte deri nesër që ne të ndërrojmë qëndrim, por ne jemi të hapur për bisedime, dhe vërtet nuk e di se çfarë do të mund të ndodhë që nesër ne të votojmë. Megjithatë, FAK, nuk është e mundur të votohet pa ne, dhe se secili ndryshim i Kushtetutës kërkon dy të tretat e shumicës por edhe dy të tretat e vendeve të rezervuara, kështu që nuk mund të votohet pa mbështetjen tonë”, ka thënë Miletiq.
Ai ka shtuar se nuk do të marrin pjesë në seancë për shkak të çështjes së vendeve të rezervuara për minoritetet.
“Rastësisht në rend dite ka hyrë tema e transformimit të FSK-së në FAK. Ndërsa që një vit e më shumë dëgjojmë frazën e njohur se Kushtetuta nuk mund të hapet për vendet e rezervuara, kurse në anën tjetër Kushtetuta bënë të hapet për Ushtrinë e Kosovës”, ka thënë Miletiq.
Ndërkaq, shefi i Grupit Parlamentar të Partisë Demokratike të Kosovës, Adem Grabovci, ka thënë se deri nesër do të gjendet zgjidhja.
“Për shkak të nevojës për konsulta të mëtejshme, propozojmë që të shtyhet për nesër votimi i Forcës së Armatosur të Kosovës”, ka thënë Grabovci.
Kurse, shefi i Grupit parlamentar të Lidhjes Demokratike të Kosovës, Ismet Beqiri, ka thënë se subjekti i tij politik nuk pranon asnjë kushtëzim për çështjen e formimit të FAK-ut.
“Ne do ta votojmë projektligjin për FAK-un, dhe për këtë nuk kemi asnjë dilemë, por nuk votojmë për vendet e rezervuara”, ka thënë Beqiri, duke shtuar se këto të dyja nuk mund të votohen në një pikë.
“Edhe nëse vijnë në një pikë Lidhja Demokratike e Kosovës voton kundër”, ka thënë Beqiri.
Në anën tjetër, shefi i Grupit Parlamentar të Aleancës për Ardhmërinë e Kosovës, Ardian Gjini, ka thënë se në këtë rast nuk ka zgjidhje se kush duhet të votohet e kush jo, përderisa nevojiten 2/3 e pakicave.
“Ose duhet ti kem 2/3 e dyfishta, ose duhet disi ta ndërrojmë këtë provizion. Rrugë të mesme nuk ka. Tani po flasim për disa ndryshime kushtetuese dhe ndryshimi i parë kushtetues është për Forcat e Armatosura, ose duhet ta bëjmë edhe një ndryshim kushtetues që ka të bëjë me ulëse te rezervuara bashkë me FAK-un dhe ta kemi ushtrinë tonë, ose duhet të shohim se a është e mundur që të ndryshohet Kushtetuta që mos të ketë provizion për 2/3 e dyfishta”, ka thënë Gjini.
E shefi i Grupit Parlamentar të VV-së, Visar Ymeri, ka thënë se është shumë e qartë pse po bëhet kjo shtyrje.
“Po vjen si pasojë e kushtëzimit që po bëhet nga deputetët që përfaqësojnë pakicën serbe në Kosovë. Mendoj se është momenti që të thuhet edhe nga të tjerët që sa problematike po na paraqitet kjo vota e dyfishtë e cila na është imponuar. Kjo po e bënë Kosovën shtet jofunksional”, ka thënë Ymeri.
Ai ka shtuar se duhet ta kuptojë edhe populli i Kosovës e edhe të gjithë deputetët se rrugë të mesme nuk ka.
Por ka qenë Myzejene Selmani, shefe e Grupit Parlamentar të Aleancës për Kosovë të Re, ajo që ka garantuar se Kuvendi nuk do të mundet as nesër që të votojë për FAK-un.
Përndryshe, Presidentja e Kosovës, Atifete Jahjaga, nesër ka ftuar për një takim liderët politik, për tejkalimin e gjendjes aktuale.
Lumturie BEKA
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn fij_Latn